"जी, सलाम वालेकुम!" एक साथ जाने कितनी बातों से चौंक उठा विकास, कदम बढ़ाती करीब आती रेहाना को देख-सुन कर| चेहरे की खूबसूरती का रौब, उसकी अजीब-सी बोलती आँखें जिसमें उस वक़्त डल और वूलर दोनों ही झीलें नजर आ रही थीं, गोरी रंगत कि कोई इतना भी गोरा हो सकता है क्या...किन्तु इन सबसे परे, जिस बात पे सबसे ज़्यादा आश्चर्य हुआ वो थी उसकी आवाज़| इतनी पतली-दुबली, इतनी खूबसूरत-सी लड़की को ईश्वर ने जाने क्यों इतनी भर्रायी-सी, मोटी-सी आवाज़ दी थी|